b'\n_START_ARTICLE_\nAplit\n_START_PARAGRAPH_\nAplit je intruzivna magmatska kamnina (globo\xc4\x8dnina), v kateri prevladujeta kremen in glinenci. Apliti so obi\xc4\x8dajno zelo finozrnate kamnine bele, sive ali ro\xc5\xbenate barve. Zrna niso vidna s prostim o\xc4\x8desom. Dajki in tanke \xc5\xbeile aplita se obi\xc4\x8dajno pojavljajo v granitiu, manj pogosto tudi v sienitih, dioritih, kremenovih diabazih in gabrih._NEWLINE_Apliti imajo po navadi enako poreklo kot kamnina, v kateri se pojavljajo. Na granitnih podro\xc4\x8djih so na primer zadnja frakcija, ki je kristalizirala v magmi. Po sestavi ustrezajo skupkom kremenovih glinencev, ki zapolnjujejo vmesne prostore med minerali v glavnem telesu kamnine, ki so kristalizirali pred njimi. Apliti so nekoliko podobni evtekti\xc4\x8dnim zmesem, ki nastanejo pri ohlajanju raztopin mineralnih soli in ostajajo teko\xc4\x8di, dokler se ne izlo\xc4\x8dijo \xc5\xa1e zadnji prebitki vseh komponent. Zadnji ostanek kristalizira v masi, ko talina dose\xc5\xbee pravo temperaturo in razmerje vseh komponent._NEWLINE_Bistvene komponente aplitov so kremen in alkalni glinenci (obi\xc4\x8dajno ortoklaz ali mikropertit), mikroklin in albit. Kristaljenje je verjetno poteklo zelo hitro, ker so kamnine finozrnate, in skoraj isto\xc4\x8dasno za vse komponente. Kristali mineralov so zato precej napravilni in tesno stisnjeni drug k drugemu kot fin mozaik s pribli\xc5\xbeno enako velikimi zrni. Porfiritski glinenci se pojavljajo prilo\xc5\xbenostno, kremen pa bolj redko. Apliti, kremenovi porfirji, granofirji in felziti so kljub temu zelo sorodni, ker imajo skoraj enako kemijsko sestavo._NEWLINE_Apliti, ki spremljajo diorite in kremenove diabaze, se v nekaterih ozirih razlikujejo od navadnih aplitov, ki spremljajo granite. Spremljajo\xc4\x8di minerali teh kamnin so predvsem oligoklaz, muskovit, apatit in cirkon. Biotit in vsi feromagnezijevi minerali se v njih pojavljajo redko in nikoli v znatnih koli\xc4\x8dinah. Ribekitski graniti imajo zelo veliko skupnega z apliti, kar se ka\xc5\xbee prevsem v prevladovanju alkalnih glinencev. V nekaterih aplitih se pojavlja tudi turmalin._NEWLINE_Kamnine iz te skupine so zelo pogoste na vseh podro\xc4\x8djih, kjer se pojavlja granit. Tvorijo dajke in nepravilne \xc5\xbeile, ki imajo premer od nekaj centimetrov do ve\xc4\x8d kot en meter. \xc4\x8coki ali izbokline so manj pogosti ali pa zasedajo robove ali nepravilne dele notranjosti izdankov granita. Sienitski apliti so sestavljeni ve\xc4\x8dinoma iz alkalnih glinencev, dioritski apliti pa iz plagioklaza. Poznani so tudi nefelinski apliti, ki prepredajo nekatere eleolitske sienite, vsi pa izvirajo iz iste osnovne mase. Z nara\xc5\xa1\xc4\x8danjem vsebnosti kremena apliti na nekaterih nahajali\xc5\xa1\xc4\x8dih postopoma prehajajo v razli\xc4\x8dke bogate s kremenom in preko njih v kremenove \xc5\xbeile.'